רמי לוי

רחמים עבוד-לוי (נולד ב-16 בדצמבר 1955), הידוע בשם רמי לוי, הוא איש עסקים ישראלי, בעל השליטה ברשת המרכולים "רמי לוי שיווק השקמה", ברשת הסלולרית הווירטואלית רמי לוי תקשורת, בחברת רמי לוי נדל״ן וברשת המרכולים ובתי הקפה "קופיקס". כמו כן, לוי מחזיק בכ-76% מחברת התעופה ישראייר. לוי כיהן בשנים 2003–2018 כחבר במועצת עיריית ירושלים מטעם סיעת "ירושלים תצליח" בראשות ראש העיר ניר ברקת.

ביוגרפיה
שמאל|ממוזער|250px|החנות הראשונה של רמי לוי בשוק מחנה יהודה
רמי לוי נולד כבן שני למשפחה ממוצא כורדי מאורפה שבטורקיה שעלתה לירושלים. אבי סבו נמנה עם מייסדי שכונת נחלת ציון. אביו, מרדכי, היה לוחם בלח"י. אמו, יפה, הייתה עקרת בית וגידלה את ששת ילדי המשפחה. עקב הדיסלקסיה שממנה סבל, הושאר לוי בכיתה ד' שנה נוספת ומשכשל במבחן הסקר בסוף כיתה ח' ובמבחני הקבלה לפנימיית מכמורת, עבר לבית ספר מקצועי שבמסגרתו החל לעבוד בגיל 14 בתפעול מריצות בעיר העתיקה של ירושלים עבור העירייה. את דרכו העסקית החל לאחר שהשתחרר מצה"ל ב-1976, בחנות קטנה ברחוב השקמה שבשוק מחנה יהודה, מחסן בגודל 38 מטר רבוע, שבעבר הפעיל סבו. מתוך התבוננות בקהל הלקוחות המקומי, זיהה לקוחות פרטיים רבים שחיפשו לרכוש מוצרים אצל סיטונאי המזון, אך נדחו כיוון שלעסקים לא הייתה יכולת להתמודד עם מכירה קמעונאית. לוי בחר לנקוט אסטרטגיה של מכירה ברמת מחירים נמוכה במיוחד ללקוחות אלו, ללא רווחיות. עם הזמן יצר קשרים ישירות עם הספקים, מה שאפשר לו להרוויח את פערי התיווך. הוא הגדיל את שטח החנות מ-40 מ"ר ליותר מ-100 מ"ר, ולאחר שנתיים החל לשווק גם למסעדות, לבתי מלון וללקוחות עסקיים אחרים.

ב-1981 פתח חנות נוספת בשכונת רמות אלון ששטחה כ-200 מ"ר. את חנות הענק הראשונה שלו פתח לוי ב-1992 בשכונת תלפיות, ובהמשך הרחיב את הפעילות במתכונת זו של חנויות דיסקאונט גדולות. ב-2016 כללה הרשת 30 מרכולים בישראל, שהיוו כ-9% מנתח השוק. הרשת הייתה השלישית בגודלה במדינה. בירושלים תפסה הרשת כ-20% מנתח השוק.

בשנת 2007 הנפיק לוי את "רשת חנויות רמי לוי שיווק השקמה 2006 בע"מ" בבורסה לניירות ערך בתל אביב. הכנסות החברה באותה שנה הסתכמו במעל 689 מיליון ש"ח, וב-2008 צמחו לכ-945 מיליון ש"ח עם רווח נקי של כ-50 מיליון ש"ח. ב-2009 הגיעו לכ-1.35 מיליארד ש"ח, עם רווח נקי של כ-73 מיליון ש"ח. באותה שנה נמכרו עשרה אחוזים מהחברה לבית ההשקעות "פסגות". ב-2010 נרשם גידול נוסף בהכנסות, לכ-1.7 מיליארד ש"ח. באוגוסט 2020 החזיק לוי ב-39.46% מהחברה.

אסטרטגיית הפעילות של הרשת, הדוגלת בסל מוצרים זול במיוחד, הביאה את לוי לעימותים מול ספקים כמו זכיינית קוקה-קולה בישראל, החברה המרכזית לייצור משקאות קלים, שסירבה למכור לרשת את מוצריה, עד שנאלצה לחזור בה עם התערבותו של הממונה על ההגבלים העסקיים. עימותים מתוקשרים היו מול רשתות המזון הגדולות, תחרות שהתבטאה במלחמת מחירים אגרסיבית ובמבצעים כמו קילוגרם בשר עוף בפחות משקל אחד (אסטרטגיית לוס לידר).

באוגוסט 2009 רכש לוי את מפעל עוף העמק, שעמד לפני סגירה. בספטמבר 2010 הקימה החברה שבשליטתו את חברת רמי לוי תקשורת, לאחר שקיבלה רישיון ממשרד התקשורת להיות מפעיל רשת סלולרית וירטואלית (MVNO).

ללוי פעילויות עסקיות נוספות בתחום הנדל"ן בישראל ובבולגריה ובתחום הביטוח, שאליו נכנס בסוף 2011. בין השאר רכש את פרויקט הולילנד בירושלים ב-2010, וקיבל אישור לבניית שלושה מגדלים נוספים במתחם, ביולי 2021.

בין שנת 2003 לשנת 2018 כיהן לוי כחבר מועצת עיריית ירושלים מטעם רשימת ירושלים תצליח בראשות ניר ברקת. ב-2015 הדליק משואה בטקס הדלקת המשואות ביום העצמאות. ביולי 2018 פורסם כי הוא שיאן החיסורים מישיבות המועצה (עשר מתוך 18).

במרץ 2017 פסק בית הדין האזורי לעבודה בבאר שבע כי לוי וחברת "שיווק השקמה" שבבעלותו פעלו במכוון לפגיעה בהתארגנות עובדים בחברת הבת "ביכורי השיקמה". עקב זאת הוטל על לוי ועלהחברות שבשליטתו לשלם להסתדרות החדשה פיצוי בסך מיליון וחצי ש"ח – הסכום הגדול ביותר שנפסק בישראל בגין פגיעה בהתארגנות עובדים.

בחודש ספטמבר 2017 נעצר לוי ונחקר ביחידת להב 433 בחשד לעבירות מרמה והפרת אמונים. על פי פרסומים, החקירה התמקדה בחשד שלוי התחמק מתשלום מיליוני שקלים כהיטל השבחה בנוגע לבניית קניון מבשרת שבבעלותו, בזכות קשריו עם ראש מועצת מבשרת ציון, יורם שמעון. בדצמבר 2017 הודיעה המשטרה על סגירת התיק, משום שלא נמצאה תשתית ראייתית לביסוס החשדות.

בשנת 2018 הפך לבעל השליטה ברשת קופיקס וברשת גוד פארם. ב-2020 רכש את רשת הממתקים "שווייצריה הקטנה".

בכל סניפיו הקים לוי בתי כנסת לרווחת הקונים והעובדים, ובזה הוא תולה את הברכה בעסקיו. בשנת 2022 זכה בפרס ירושלים לחיזוק ההתיישבות מטעם ערוץ 7, בשל פעילותו העסקית ביהודה ושומרון.

בינואר 2021 רכש לוי 76% ממניות ישראייר תמורת 162 מיליון שקל, והפך לבעל השליטה בה. לאחר הרכישה הפסיק את טיסות החברה בשבתות וחגים.

ביולי 2025, הצטרפה רמי לוי אנרגיה לשוק ספקי החשמל הפרטיים בישראל.

באוגוסט 2025 הטילה רשות ניירות ערך על לוי קנס של 250 אלף ש"ח (בנוסף לקנס של קנס של 1.4 מיליון ש"ח על חברת "שיווק השקמה" וקנס של 200 אלף ש"ח על סמנכ"ל הכספים בחברה) בעקבות דיווח מטעה ברבעון הראשון של 2023.

חיים אישיים
לוי מתגורר בירושלים, נשוי לעדינה, המשמשת גזברית קבוצת "שיווק השקמה", ואב לארבעה. ילדיו חזרו בתשובה. בתו הגדולה היא יפית לוי-אטיאס, אשת עסקים והבעלים של רשת "יפיז אופנה", חברת בת של "שיווק השקמה". בשנת 2025 מונתה למנכל"ית קבוצת רמי לוי שיווק השקמה".

 קישורים חיצוניים 

 רמי לוי , באתר עיריית ירושלים
 ראיונות מוקלטים עם רמי לוי, באתר מרכז היזמות של בית הספר הגבוה לטכנולוגיה בירושלים


 יואב איתיאל, רמי לוי: רובין הוד גרסת 2009, מגזין המושבות, 4 בספטמבר 2009


 פגוש את המנכ"ל: רמי לוי, 22 בפברואר 2011, בערוץ האוניברסיטה העברית ביוטיוב 
















 תראו אותי- הטלוויזיה החינוכית, רמי לוי מספר על ילדותו


הערות שוליים

*
קטגוריה:אנשי עסקים ישראלים
קטגוריה:מנכ"לים ישראלים
קטגוריה:חברי מועצת העיר ירושלים
קטגוריה:מיליארדרים ישראלים
קטגוריה:משיאי משואה ביום העצמאות: 2015
קטגוריה:זוכי פרס ירושלים (ערוץ 7)
קטגוריה:ישראלים שנולדו ב-1955